Up-107/04
Datum: 2004-06-08T00:00:00.000+02:00
ecli: ECLI:SI:USRS:2004:Up.107.04
vrsta: posamični akt
zadeva: ustavna pritožba
objavljeno: Neobjavljeno | 08.06.2004
dokument: US23554
akt: Ustavna pritožba A. A. zoper odločbo Senata za prekrške št.

IOK- 69/2003 z dne 13. 10. 2003
resitev: nesprejem ustavne pritožbe
izrek: Ustavna pritožba A. A. zoper odločbo Senata za prekrške št.

IOK- 69/2003 z dne 13. 10. 2003 se ne sprejme.
stavek: Ker očitno ne gre za kršitev ustavnih pravic, Ustavno sodišče ust. pritožbe ni sprejelo v obravnavo.
odlocitev: sklep
geslo: 1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.

5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).

5.3.13.3 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Dvostopenjska sodna pristojnost (25).
podlaga: Člen 22, 25, Ustava [URS]

Člen 55.2.1, Zakon o Ustavnem sodišču [ZUstS]
datum_vloge: 2004-02-08T23:00:00.000Z
datum_odlocitve: 2004-06-07T22:00:00.000Z

# Up-107/04 - 5

8. 6. 2004

# SKLEP

Ustavno sodišče je v postopku za preizkus ustavne pritožbe A. A. iz Ž., ki ga zastopajo B. B. in drugi, odvetniki v Z., na seji senata dne 25. maja 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zoper odločbo Senata za prekrške št. IOK- 69/2003 z dne 13. 10. 2003 se ne sprejme.

## OBRAZLOŽITEV

### A.

Pritožnik je bil s prvostopenjsko odločbo o prekršku spoznan za odgovornega storitve prekrška po Zakonu o varnosti cestnega prometa (Uradni list RS, št. 30/98 in nasl. - ZVCP).

Izrečeni sta mu bili denarna kazen in stranska kazen prenehanja veljavnosti vozniškega dovoljenja. Senat za prekrške je pritožbi pritožnika in njegovega zagovornika zavrnil kot neutemeljeni. Pritožnik izpodbija odločbo Senata za prekrške, s katero je ta zavrnil pritožnikovo zahtevo za izredno omilitev kazni.

Pritožnik zatrjuje kršitev pravice do pravnega sredstva (25. člen Ustave). Kršitev pravice do pravnega sredstva naj bi bila v tem, ker Senat za prekrške ni meritorno odločal o pritožnikovi zahtevi za izredno omilitev kazni. Pravica do meritornega odločanja naj bi bila zagotovljena s 25. členom Ustave. Po stališču Senata za prekrške zoper odločbe o prenehanju veljavnosti vozniškega dovoljenja sploh ne bi bilo mogoče vložiti izrednega pravnega sredstva, ker je stranska kazen izvršena že s pravnomočnostjo drugostopenjske odločbe.

Pritožnik predlaga, naj se ugotovi, da je odločba Senata v nasprotju z Ustavo.

### B.

Ustavno sodišče je že večkrat potrdilo stališče (npr. v sklepu št. Up-112/94 z dne 6. 3. 1993, OdlUS V, 71), da pravica do pravnega sredstva po 25. členu Ustave več od dvostopenjskega sojenja (tj. več od pritožbe zoper prvostopenjsko odločbo) ne zagotavlja. Tudi v obravnavanem primeru je bila pravica do pritožbe zoper prvostopenjsko odločbo zagotovljena. Člen 25 Ustave pravice do izredne omilitve kazni kot izrednega pravnega sredstva ne zagotavlja.

Ustavno sodišče je sicer že v odločbi št. Up-516/03 z dne 15. 4. 2004 (Uradni list RS, št. 44/04) zavzelo stališče, da je izredna omilitev kazni mogoča tudi v primerih izrečene stranske kazni prenehanja veljavnosti vozniškega dovoljenja, vendar v tem primeru pritožnik ne zatrjuje niti utemelji kršitve 22. člena Ustave, ki bi bila podana v primeru, ko bi bila odločitev tako očitno napačna, da bi ji lahko očitali kršitev ustavnih pravic ali temeljnih svoboščin.

Ker očitno ne gre za kršitev pravice do pravnega sredstva, Ustavno sodišče ustavne pritožbe ni sprejelo.

### C.

Senat Ustavnega sodišča je sprejel ta sklep na podlagi prve alineje drugega odstavka 55. člena Zakona o Ustavnem sodišču (v nadaljevanju ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer